Document ID: 32010R0371

A BIZOTTSÁG 371/2010/EU RENDELETE
(2010. április 16.)
a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló 2007/46/EK európai parlamenti és tanácsi irányelv (keretirányelv) V., X., XV. és XVI. mellékletének felváltásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelvre (keretirányelv) (1), és különösen annak 41. cikke (6), 11. cikke (5) bekezdése és 39. cikke (2) bekezdésére,
mivel:
(1)
A 2007/46/EK irányelv összehangolt keretrendszert határoz meg, amely valamennyi új járműre és a járművek rendszereire, alkatrészeire és önálló műszaki egységeire vonatkozóan tartalmazza a közigazgatási rendelkezéseket és általános műszaki előírásokat. Tartalmazza különösen a típusjóváhagyás során követendő eljárások leírását, ideértve azokat a gyakorlati intézkedéseket, amelyek biztosítják, hogy a járművek a típus-jóváhagyási dokumentációjuknak megfelelően készüljenek, valamint az arra vonatkozó előírásokat, hogy a típusjóváhagyás megadására irányuló vizsgálatokat hogyan kell végezni.
(2)
Az európai gépjárműipar versenyképességére ható főbb szakpolitikai területeket megvizsgálva a CARS 21 magas szintű csoport, amelyet a Bizottság 2005-ben a versenyképes európai gépjárműipar fenntartható fejlődéshez vezető útjának kijelölésére hozott létre, több olyan javaslatot is tett, amelyek célja, hogy javítsák az iparág nemzetközi versenyképességét és foglalkoztatottságát, miközben biztosítják a további fejlődést a biztonság és környezeti teljesítmény területén. Az egyszerűsítés terén a csoport azt javasolta, hogy a gyártók a jóváhagyáshoz szükséges vizsgálatokat saját maguk végezhessék, ami műszaki szolgálatként való kijelölésüket vonja maga után (a továbbiakban „önvizsgálat”). Javasolta továbbá, hogy a fizikai vizsgálatok helyett számítógépes szimulációkat is lehessen használni (a továbbiakban „virtuális vizsgálat”).
(3)
A típus-jóváhagyási rendszer egyik fő jellemzője a jóváhagyó hatóság és az általa kijelölt műszaki szolgálatok közötti magas szintű bizalom. Ezért fontos, hogy a műszaki szolgálatok és a jóváhagyó hatóság által az egymás rendelkezésére bocsátott dokumentumok biztosítsák az átláthatóságot és egyértelműséget. E célból a vizsgálati jegyzőkönyvek formátumát, továbbá azokat az információkat, amelyeket tartalmazniuk kell, egyértelműen meg kell határozni a 2007/46/EK irányelv V. mellékletében, amely a típusjóváhagyás esetén követendő eljárásokra vonatkozik.
(4)
A gépjárművek, alkatrészek vagy önálló műszaki egységek megfelelőségének a teljes gyártási folyamat mentén történő ellenőrzése a típus-jóváhagyási rendszer alapvető mechanizmusa. A gyártásmegfelelőség ellenőrzésének egyik módja, hogy a gyártásból kivett járműveken, alkatrészeken vagy önálló műszaki egységeken fizikai vizsgálatokat végeznek annak biztosítása érdekében, hogy azok továbbra is megfeleljenek a műszaki előírásoknak. Még ha a típusjóváhagyás céljára virtuális vizsgálati módszereket használtak is, egyértelművé kell tenni, hogy amennyiben a hatóság véletlenszerűen választja ki a mintákat, azokon kizárólag fizikai vizsgálatok végezhetők.
(5)
A típusjóváhagyás megadásához szükséges vizsgálatokat a műszaki szolgálatok végzik el, amelyeket a tagállamok jóváhagyó hatóságai megfelelően bejelentenek, miután szakismereteiket és szakmai alkalmasságukat a vonatkozó nemzetközi szabványok szerint megvizsgálták. Ezek a szabványok tartalmazzák azokat az előírásokat, amelyek ahhoz szükségesek, hogy a jóváhagyó hatóság a 2007/46/EK irányelv értelmében adott gyártót vagy a nevében eljáró alvállalkozót műszaki szolgálatként jelölje ki. A várható érdekkonfliktusok elkerülése végett azonban fontos meghatározni, hogy mire terjed ki a gyártó felelőssége, különösen, ha a vizsgálatokat alvállalkozó végzi.
(6)
A 2007/46/EK irányelv XV. melléklete tartalmazza azon szabályozási aktusok listáját, amelyek esetében a gyártó műszaki szolgálatként jelölhető ki. Ezt a listát módosítani kell avégett, hogy megfeleljen a CARS 21 magas szintű csoport javaslatainak.
(7)
A számítógéppel támogatott módszerek, különösen a számítógéppel támogatott tervezés (CAD) használata széles körben elterjedt a teljes tervezési folyamat mentén, az alkatrészek, illetve berendezések koncepcionális és kiviteli tervezésétől kezdve a szerelvények teherbírásának és dinamikájának elemzésén keresztül a gyártási módszerek meghatározásáig. A forgalomban lévő szoftverek lehetővé teszik az olyan technikákon alapuló virtuális vizsgálati módszerek használatát, amelyek bevezetése a CARS 21 magas szintű csoport szerint a gyártók számára költségcsökkenést eredményezhetne azáltal, hogy kiiktatja a típus-jóváhagyási célú prototípus-készítési kötelezettséget. A csoport javaslatainak való megfelelés érdekében meg kell állapítani, hogy a virtuális vizsgálat mely szabályozási aktusok esetében engedélyezett.
(8)
A virtuális vizsgálati módszereknek az eredmények tekintetében ugyanolyan szintű megbízhatóságot kell nyújtaniuk, mint a fizikai vizsgálatoknak. Ezért meg kell határozni a vonatkozó feltételeket, hogy a matematikai modellek megfelelő érvényesítése biztosított legyen.
(9)
A típus-jóváhagyási rendszer megfelelő működésének biztosítása érdekében aktualizálni kell a 2007/46/EK irányelv mellékleteit, hogy azok tükrözzék a tudományos és technológiai ismeretek fejlődését. Mivel e mellékletek rendelkezései megfelelően részletesek, és a tagállamok részéről nem igényelnek további átültető intézkedéseket, helyénvaló őket a 2007/46/EK irányelv 39. cikke (8) bekezdésével összhangban egy rendelettel felváltani.
(10)
A 2007/46/EK irányelv V., X., XV. és XVI. melléklete ennek megfelelően módosul.
(11)
A jelen rendeletben meghatározott intézkedések összhangban vannak a „Műszaki Bizottság - Gépjárművek” véleményével,
ELFOGADTA EZT A RENDELETET:
1. cikk
A 2007/46/EK irányelv a következőképpen módosul:
1.
Az V. melléklet helyébe ezen rendelet I. mellékletében szereplő szöveg lép.
2.
A X. melléklet helyébeaz ezen rendelet II. mellékletében szereplő szöveg lép.
3.
A XV. melléklet helyébe ezen rendelet III. mellékletében szereplő szöveg lép.
4.
A XVI. melléklet helyébe ezen rendelet IV. mellékletében szereplő szöveg lép.
2. cikk
Ez a rendelet az Európai Unió Hivatalos Lapjában történő kihirdetésének napját követő huszadik napon-án/én lép hatályba.
Ezt a rendeletet 2010. április 29-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. április 16-án.

Labels: 7
8
15